KOMISIJOS REGLAMENTAS (EB) Nr. 923/2007
2007 m. rugpjūčio 1 d.
iš dalies keičiantis Reglamento (EB) Nr. 1623/2000 nuostatas dėl kai kurių su šalutinių vyno gamybos produktų distiliavimu susijusių terminų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 33 straipsnį,
kadangi:
(1)
2000 m. liepos 25 d. Komisijos reglamento (EB) Nr. 1623/2000, nustatančio išsamias Reglamento (EB) Nr. 1493/1999 dėl bendro vyno rinkos organizavimo įgyvendinimo taisykles, susijusias su rinkos mechanizmais (2), 45, 59 ir 61 straipsnyje nustatomi kai kurie su šalutinių vyno gamybos produktų distiliavimu susiję terminai. Atsižvelgiant į tai, kad kai kuriose valstybėse narėse trūksta distiliavimo įmonių, tos valstybės narės patiria materialinių sunkumų šiai distiliacijai laiku pabaigti. Todėl reikėtų minėtus terminus atidėti.
(2)
Galiojančiuose teisės aktuose numatyta, kad šiais vyno metais galutinis šalutinių produktų pristatymo į distiliavimo įmones terminas yra liepos 15 d., todėl reikėtų, kad šis reglamentas būtų taikomas nuo 2007 m. liepos 15 d.
(3)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1623/2000 iš dalies keičiamas taip:
1)
45 straipsnio 1 dalies ketvirta pastraipa pakeičiama taip:
„Nukrypstant nuo pirmos pastraipos, 2004-2005, 2005-2006 ir 2006-2007 vyno metais pirmoje pastraipoje numatytas terminas nukeliamas į kitų vyno metų rugpjūčio 31 d.“
2)
59 straipsnio trečia pastraipa pakeičiama taip:
„Nukrypstant nuo pirmos pastraipos, 2004-2005, 2005-2006 ir 2006-2007 vyno metais minėtoje pastraipoje numatytas terminas nukeliamas į kitų vyno metų rugsėjo 15 d.“
3)
61 straipsnio 3 dalies antra pastraipa pakeičiama taip:
„Tačiau 2004-2005, 2005-2006 ir 2006-2007 vyno metais pirmoje pastraipoje numatytas terminas nukeliamas į kitų vyno metų rugsėjo 15 d.“
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas taikomas nuo 2007 m. liepos 15 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. rugpjūčio 1 d.